Tone de legume și fructe retrase de la comercializare în urma controalelor ANPC. Printre acestea, produse cu mucegai, praf și insecte
Data publicării:
Comisarii Autorităţii Naţionale pentru Protecţia Consumatorilor (ANPC) au verificat peste 1.000 de operatori economici care vând fructe şi legume, iar 360 de tone au fost retrase temporar de la comercializare. Echipele de control au găsit mai multe nereguli, printre care produse cu mucegai şi depozitate în spaţii pline de praf, cu insecte, informează News.ro.
Reprezentanţii ANPC au anunţat marţi, că, în prima jumătate a lunii aprilie, au desfăşurat, la nivelul întregii ţări, ample acţiuni de control care au vizat verificarea modului în care sunt respectate prevederile legale în domeniu, la comercializarea legumelor şi fructelor proaspete în magazine alimentare, hipermarketuri şi supermarketuri, pieţe agroalimentare, depozite şi pieţe en-gros.
Cu acest prilej, au fost controlaţi 1.010 operatori economici, la 978 dintre aceştia constatându-se nereguli.
Totodată, au fost verificate peste 500 tone de fructe şi legume proaspete, peste 400 tone, dintre acestea, neîncadrându-se în normele legale în vigoare.
„Recomandăm consumatorilor să manifeste mare atenţie atât la aspectul, cât şi la calitatea legumelor şi fructelor pe care le achiziţionează, precum şi la informaţiile aflate pe etichetele acestora” – a declarat Sebastian Hotca, preşedintele ANPC.
În urma controalelor, au fost găsite mai multe nereguli, printre care: comercializarea de legume şi fructe depreciate calitativ, cu modificări organoleptice, cu pete sau mucegai, cu umiditate excesivă în interiorul ambalajului, picuri de condens; comercializarea unor legume şi fructe nesortate, astfel încât să corespundă nivelului de calitate indicat pe etichetă, fragmentate (care nu erau întregi şi sănătoase), deshidratate, cu urme de alterare; nerespectarea condiţiilor de depozitare a legumelor şi fructelor proaspete, prin depozitarea acestora direct pe paviment, în spaţii neigienizate, pline de praf şi urme de noroi, cu insecte; nerespectarea cantităţii înscrise pe etichetă la legumele şi fructele preambalate (cantitatea rezultată prin cântărire era mai mică decât cea inscripţionată pe eticheta de produs); comercializarea unor legume şi fructe preambalate cu ambalaje deteriorate.
Totodată, reprezentanţii ANPC au mai găsit abateri de informare privind regimul promoţiilor, nu era afişat preţul pe produs şi/sau a preţului pe unitatea de măsură pentru fructele şi legumele comercializate, nu erau afişate lizibil preţurile de vânzare ale produselor, era expirată verificarea metrologică a cântarelor folosite.
ANPC a dat 848 amenzi contravenţionale în valoare de aproximativ patru milioane de lei şi 418 avertismente. De asemenea, au fost oprite definitiv de la comercializare şapte tone de fructe şi legume, în valoare de circa 62.500 lei, şi au fost oprite temporar de vânzare peste 360 tone de fructe şi legume în valoare de aproximativ 1,7 milioane lei, până la remedierea neconformităţilor constatate.